Actualment l'explotació de les garotes està sotmesa, per una banda, a una pesca professional destinada a satisfer la demanda d'una cuina mediterrània molt especialitzada i, d'altra banda, a una recollida de caire recreatiu destinada al consum propi, molt habitual en algunes comarques del litoral català.
Al litoral català, fonamentalment a la costa gironina, la captura de la garota com a espècie d'alt valor gastronòmic ha patit un fort increment en aquests darrers anys, la qual cosa està provocant una significativa reducció en la densitat de les poblacions, segons els estudis encarregats per la Direcció General de Pesca i Acció Marítima.
Aquesta situació va obligar durant la campanya 2007-2008 a prendre les mesures pertinents per evitar posar en perill l'estabilitat del recurs i garantir d'aquesta manera la rendibilitat futura d'aquesta pesquera.
El Decret 109/1995, de 24 de març, de regulació de la pesca marítima recreativa, estableix en el seu article 27.1 que el Departament d'Agricultura, Alimentació i Acció Rural, mitjançant la Direcció General de Pesca i Acció Marítima, publicarà la relació de talles mínimes i vedes per a determinades espècies.
L'Ordre AAR/252/2007, de 16 de juliol, va regular la recollida de garotes al litoral català durant les campanyes 2007 i 2008.
A la vista de l'experiència adquirida durant l'esmentada campanya, s'ha valorat la conveniència d'adoptar una regulació duradora en el temps que reguli la recollida de garotes al litoral català sense limitacions a determinades campanyes.
En aquesta Ordre es mantenen alguns aspectes regulats en l'Ordre AAR/252/2007, de 16 de juliol, com les restriccions respecte de l'època de l'any en la qual es poden capturar aquestes espècies d'equinoderms o, pel que fa a la recollida professional de la garota, es preveuen, de manera indefinida, les restriccions introduïdes per a la campanya 2007-2008, al temps que estableix nous sistemes de gestió de les llicències, ja que els resultats de l'estudi de seguiment de poblacions, desenvolupat durant 2007, no mostren encara una recuperació de les poblacions de garota.
D'acord amb l'anterior, i un cop valorades les aportacions efectuades per representants del món científic i dels recol·lectors de garotes en reunió mantinguda el mes de gener de 2008, és procedent modificar les característiques de la regulació d'aquesta activitat marisquera.
En conseqüència, a proposta de la Direcció General de Pesca i Acció Marítima, d'acord amb la competència exclusiva de la Generalitat de Catalunya en matèria d'activitats marítimes que inclou la regulació i gestió de recursos pesquers i del marisqueig que li atribueixen els articles 119.2 i 119.3.a) de l'Estatut d'autonomia de Catalunya, i en ús de les atribucions que m'han estat conferides,
1.1 L'objecte d'aquesta Ordre és regular, al litoral català, l'extracció de les garotes que pertanyen a les espècies Paracentrotus lividus, Sphaerechinus granularis i Arbacia lixula, efectuada tant pels/per les pescadors/es amb llicència de pesca recreativa com pels/per les mariscadors/es professionals.
1.2 Als efectes d'aquesta Ordre, s'entén per garota l'animal invertebrat marí tipus equinoderm, de la classe equinoïdeus, de forma globular, endosquelet calcari fusionat, amb pues mòbils i amb cinc gònades disposades radialment.
2.1 La campanya d'extracció de garotes s'inicia el dia 1 d'octubre de cada any i finalitza el dia 31 de març de l'any següent, tant per al marisqueig professional com per a la pesca recreativa.
2.2 Es prohibeix la recollida de garotes durant els mesos d'abril a setembre, ambdós inclosos.
La talla mínima de recollida segons l'espècie és la següent:
Aquestes talles fan referència a la longitud del diàmetre màxim del cos, sense pues, i es determinaran d'acord amb el que fixa l'Ordre ARP/174/2004, de 19 de maig, per la qual s'estableix el procediment específic per al control de les talles mínimes reglamentades dels recursos marins (DOGC núm. 4147, de 4.6.2004).
L'extracció de garotes per llicència i dia no superarà:
Els 150 kg per als/per a les mariscadors/es professionals.
Les 150 unitats per pescadors/es recreatius/ves.
Requisits per a la recollida de garotes
5.1 El marisqueig professional de garotes s'efectua mitjançant immersió en apnea.
5.2 Per practicar el marisqueig professional de garotes cal disposar, a més de la llicència de mariscador/a de 1a o de 2a classe expedida per la Direcció General de Pesca i Acció Marítima, d'acord amb el que estableixen els articles 2 i 3 del Decret 9/1987, de 15 de gener, sobre cria i recollida de marisc, d'una llicència específica emesa per la Direcció General de Pesca i Acció Marítima que té una vigència màxima d'una campanya.
El contingut d'aquesta llicència específica ha de ser el que regula l'Ordre AAR/475/2007, de 10 de desembre, per la qual es regulen les targetes acreditatives de les llicències i autoritzacions emeses per la Direcció General de Pesca i Acció Marítima.
5.3 No obstant el que estableixen els punts anteriors, els/les pescadors/es professionals de les embarcacions d'arts menors que disposin de llicència de mariscador/a de 1a o 2a classe, poden dedicar-se a la recollida de garotes amb garotera tradicional com a captura complementària a la resta d'espècies autoritzades.
5.4 Per practicar el marisqueig professional de garotes, s'utilitzaran exclusivament vaixells de llista 3a i 4a com a embarcacions de suport de l'activitat extractiva.
5.5 Amb caràcter general, la recollida de garotes s'ha de realitzar exclusivament a mà o amb garotera.
Es prohibeix l'ús d'estris que no permetin la recollida selectiva dels individus, així com els equips autònoms o semiautònoms de respiració subaquàtica.
5.6 Estan autoritzades a recollir garotes per al consum propi fins al límit d'exemplars establert a l'article 4 les persones que disposin de llicència de pesca recreativa emesa d'acord amb el Decret 109/1995, de 24 de març, de regulació de la pesca marítima recreativa (DOGC núm. 2040 de 21.4.1995), i el Decret 100/2000, de 6 de març, pel qual s'unifiquen les llicències de pesca recreativa (DOGC núm. 3096, de 10.3.2000).
Es prohibeix la venda i la comercialització de les captures de garota que procedeixin de la pesca recreativa.
5.7 Es prohibeix la recollida de garotes a profunditats superiors als 10 metres.
5.8 Durant la recollida de les garotes, el transport per mar i fins a l'arribada a port de les embarcacions de suport, tant per a la pesca recreativa com per al marisqueig professional, es prohibeix la tinença a bord de botelles d'aire comprimit o altre gas respirable, compressors o qualsevol dispositiu que pugui permetre la respiració autònoma o semiautònoma sota l'aigua.
5.9 Es prohibeix l'emmagatzemament de garotes dins les aigües marines, ja sigui a l'interior de ports, en llacunes, en aigües resguardades o a mar obert.
Per al marisqueig professional, un cop efectuada la recollida de les garotes s'ha d'iniciar immediatament el circuit de comercialització.
Si en algun punt del circuït s'ha de procedir a l'emmagatzemament de les garotes, s'ha de fer en un establiment sanitàriament autoritzat.
Llicència específica per al marisqueig professional de garotes
6.1 La llicència específica per al marisqueig professional de garotes ha de ser sol·licitada per les persones interessades a la Direcció General de Pesca i Acció Marítima, dins del termini establert a l'apartat següent, a través de les confraries de pescadors a les que estiguin afiliats.
6.2 Les confraries de pescadors presentaran les sol·licituds de llicència a la Direcció General de Pesca i Acció Marítima dins del període comprès entre el dia 1 i el dia 31 de juliol de cada any.
6.3 El nombre total de llicències emeses no pot ser superior a 25, nombre total de llicències disponibles durant la campanya 2007-2008.
En cas que el nombre de sol·licituds de llicència superi el nombre total de llicències disponibles s'atendran prioritàriament les persones sol·licitants que no hagin estat sancionades per resolució ferma per infraccions en matèria de pesca o marisqueig.
Requisits per a l'obtenció de la llicència específica per al marisqueig professional de garotes
7.1 Emissió de noves llicències per al marisqueig professional de garotes.
L'emissió d'una nova llicència està condicionada al compliment dels requisits següents:
a) L'existència d'una baixa de llicència de mariscador de garotes dins la confraria sol·licitant o el trasllat d'una llicència corresponent a una altra confraria.
El trasllat d'una llicència només es podrà efectuar per mutu acord entre les confraries implicades i amb el vistiplau de la Direcció General de Pesca i Acció Marítima.
A tal efecte la confraria de pescadors que tramiti la sol·licitud aportarà la certificació corresponent, que es podrà presentar en el moment del lliurament de la llicència.
7.2 Renovació de llicències per al marisqueig professional de garotes.
La renovació de la llicència està condicionada al compliment dels requisits següents:
a) L'acreditació de la dedicació a la activitat durant la campanya anterior.
La dedicació s'ha d'acreditar documentalment a la sol·licitud de llicència, mitjançant la presentació de les guies de circulació de cadascun dels dies en què s'hagin efectuat extraccions i de les factures o notes de venda en llotja en les quals s'estableixin cadascuna de les partides emparades per les guies de circulació.
En el supòsit de venda en llotja, quan alguna de les partides no hagi estat venuda es requerirà un certificat motivat de la confraria de pescadors corresponent que justifiqui el fet.
La no-dedicació a l'activitat només pot ser justificada per causa de baixa mèdica de la persona sol·licitant durant la campanya en qüestió, per no haver disposat de llicència per resolució ferma d'expedient sancionador, o per motius de formació i reciclatge vinculats a l'activitat professional.
A tal efecte, la confraria de pescadors que tramiti la sol·licitud aportarà la certificació corresponent, que es podrà presentar en el moment de lliurament de la llicència.
7.3 En cas que per resolució ferma d'un expedient sancionador en matèria de marisqueig de garotes s'hagi aplicat com a sanció accessòria la retirada temporal de la llicència a un mariscador de garotes, aquest fet no serà considerat com a baixa a efectes de permetre l'emissió d'una nova llicència.
Gestió del marisqueig professional
8.1 El marisqueig professional de garotes s'ha de realitzar dins l'àmbit territorial de la confraria de pescadors a la qual pertany el/la mariscador/a.
No obstant això, es pot ampliar l'àmbit territorial sempre que hi hagi acord entre confraries i s'estableixi entre elles un pla de gestió conjunt.
Els acords entre confraries i els plans de gestió s'hauran de notificar a la Direcció General de Pesca i Acció Marítima.
8.2 Les garotes han d'anar emparades per la guia de circulació corresponent des del lloc de desembarcament fins als centres d'expedició.
8.3 Prèviament a la seva comercialització, les garotes s'han de sotmetre al control d'un centre d'expedició autoritzat, del qual sortiran degudament envasades i amb una etiqueta impermeable que contingui la informació que estableix la normativa vigent.
8.4 En tot moment, des de l'extracció fins a l'arribada al consumidor final, els operadors dels mercats, de la restauració i de les empreses alimentàries en general, han de poder garantir la traçabilitat de les garotes.
La Direcció General de Pesca i Acció Marítima establirà un programa de seguiment continuat de l'estat de les poblacions de garotes de les zones d'explotació que permeti modificar les mesures de gestió previstes en aquesta Ordre.
L'incompliment del que disposa aquesta Ordre se sancionarà d'acord amb el que estableix el títol V de la Llei 1/1986, de 25 de febrer, de pesca marítima de Catalunya (DOGC núm. 658, de 7.3.1986).
El termini per a la presentació de les sol·licituds de llicència per al marisqueig professional de garotes per part de les confraries de pescadors per a la campanya 2008-2009 es perllongarà fins al dia 30 de novembre de 2008.
Es deroga l'Ordre AAR/252/2007, de 16 de juliol, per la qual es regula la recollida de garotes al litoral català durant les campanyes 2007 i 2008 (DOGC núm. 4930 de 20.7.2007).